Oos-Kaapse boer op patrollie vermoor | Maroela Media
'n 34-jarige boer van die Oos-Kaap is Saterdagaand op patrollie in die omgewing van Oos-Londen deur drie aanvallers met messe oorval en vermoor.
Die gewonde boer het gedurende die aanval teruggeveg en twee van die drie aanvallers doodgeskiet voordat hy aan sy wonde beswyk het.
Die derde aanvaller is in dié stadium nog soek.
Die boer is Sondag deur Agri Oos-Kaap as Darryl Richter geïdentifiseer. Richter het op die plaas Waterfall buite Oos-Londen geboer en word oorleef deur sy vrou en twee jong kinders.
Brig. Tembinkosi Kinana, woordvoerder van die polisie, sê Richter het patrollie op die Thornvlei-pad gery toe hy 'n verdagte motor opgemerk het. Richter het dadelik ander plaaslike boere se hulp ingeroep.
Die boere het Richter met hul aankoms op die toneel in 'n ernstige toestand aangetref. Hy het steekwonde aan sy bolyf gehad, maar het nog geleef. Richter was nog in staat om aan die boere te verduidelik wat gebeur het voordat hy later aan sy wonde beswyk het.
Richter het glo die verdagte voertuig genader en is deur die drie aanvallers met messe aangeval. Hy het teruggeskiet en twee van die aanvallers is noodlottig gewond.
Kinana sê dié aanvallers, albei vermoedelik in hul 20's, se liggame is met skietwonde in 'n oop veld nie ver van die toneel van die aanval aangetref nie.
Jason Kümm, landelike veiligheidsbestuurder van Agri Oos-Kaap, sê die derde gesoekte verdagte het vermoedelik te voet gevlug en is moontlik ook gewond. Die verdagte voertuig is ook met honde agterin in die omgewing gevind.
Die motief vir die voorval is nog onduidelik.
Die polisie ondersoek intussen een saak van moord terwyl twee geregtelike doodsondersoeke gedoen word.
Agri Oos-Kaap sê die organisasie is geskok deur die moord op Richter en het daarop gewys dat dit maar 29 dae ná die moord op die boer John Viedge (79) van Nqanqarhu (Maclear) in die Oos-Kaap volg. Maroela Media het vroeër berig Viedge is einde verlede maand in sy plaashuis doodgeskiet.
Kümm het die boere bedank wat gisteraand by Richter in sy laaste oomblikke gebly het en sy medelye met Richter se familie, vriende en die plaaslike boeregemeenskap betuig.
"Agri Oos-Kaap doen weereens 'n beroep op die Suid-Afrikaanse Polisiediens om sy strategie vir landelike veiligheid in werking te stel en sy pogings te verskerp om te verhoed dat hierdie sinnelose aanvalle plaasvind. Dit is die polisie se plig om die veiligheid van landelike gemeenskappe oor die hele Oos-Kaap en die res van die land te verseker."
My innige simpatie aan die familie en vriende! Mag God julle dra in die moeilike tyd!
SAPS gee nie om nie in hulle oë is dit mos maar net nóg 'n boer. Hulle kan dan nie 'n stasie beman nie wat nog te sê van ons beskerm!
Hoed is te besig om strande te patrolleer.
Wane gan dit eindig wane gan ons saam staan en op staan 1 vir 1 word ons mense uit gemaai
Dit gaan nooit verander nie ons enigste behoud is om die weskaap weg te breek in 'n onafhanklike staat met bevoegde leiers,wat meer druk op die sa regering moet plaas om hierdie sinnelose misdade te stop.
Dis waarom daar planne is om ons vuurwapens vir selfverdediging te halt. Want die kaders dink mos ons boere is nou onsportief deur terug te skiet en dit klink vir hulle nie meer na 'n lekker manier om plaasgrond in te palm nie.